โรงเรียนอัสสัมชัญ

สำหรับความหมายอื่น ดูที่ อัสสัมชัญ
ระวังสับสนกับ โรงเรียนอัสสัมชัญคอนแวนต์ หรือ โรงเรียนอัสสัมชัญศึกษา
| โรงเรียนอัสสัมชัญ |
| --- | --- |
ละติน: Assumption College

ที่ตั้ง

26 ซอยเจริญกรุง 40 ถนนเจริญกรุง แขวงบางรัก เขตบางรัก กรุงเทพมหานคร 90/1 ซอยสาทร 11 ถนนสาทรใต้ เขตสาทร กรุงเทพมหานคร
พิกัด: 13°43′24″N 100°30′52″E﻿ / ﻿13.723310°N 100.514358°E﻿ / 13.723310; 100.514358
ข้อมูล
ชื่ออื่น: อสช (AC)
ประเภท: โรงเรียนเอกชน
คติพจน์: LABOR OMNIA VINCIT ความวิริยะอุตสาหะ นำมาซึ่งความสำเร็จ
นิกาย: คาทอลิก
อุปถัมภก: พระนางมารีได้รับเกียรติยกขึ้นสวรรค์ทั้งกายและวิญญาณ (แม่พระอัสสัมชัญ)
สถาปนา: 16 กุมภาพันธ์ พ.ศ. 2428; 140 ปีก่อน (2428-02-16)
ผู้ก่อตั้ง: เอมีล โอกุสต์ กอลงแบ
เขตการศึกษา: กรุงเทพมหานคร
ภาษาที่ใช้เป็นสื่อการสอน: ภาษาที่มีการเรียนการสอนในโรงเรียน  ภาษาไทย  ภาษาอังกฤษ  ภาษาฝรั่งเศส  ภาษาจีนกลาง   ภาษาญี่ปุ่น 
วิทยาเขต: โรงเรียนอัสสัมชัญ โรงเรียนอัสสัมชัญแผนกประถม
สี:    แดง - ขาว
เพลง: สดุดีอัสสัมชัญ
ฉายาทีมกีฬา: อินทรีแดง
สังกัด: คณะภราดาเซนต์คาเบรียล
ศิษย์เก่า: สมาคมอัสสัมชัญ
เว็บไซต์: assumption.ac.th (เว็บไซด์ทางการของโรงเรียน) assumptionmuseum.com (เว็บไซด์พิพิธภัณฑ์โรงเรียน)
โรงเรียนอัสสัมชัญ (อักษรย่อ: อสช) หรือรู้จักกันในชื่อ อัสสัมชัญบางรัก หรือ อัสสัมชัญกรุงเทพ เป็นโรงเรียนเอกชนชายล้วนขนาดใหญ่ในเครือคณะภราดาเซนต์คาเบรียลแห่งประเทศไทย โรงเรียนแบ่งออกเป็น 2 ส่วนได้แก่ แผนกประถม ซึ่งตั้งอยู่ในซอยสาทร 11 ถนนสาทรใต้ และ แผนกมัธยม ซึ่งตั้งอยู่ในซอยเจริญกรุง 40 ถนนเจริญกรุง เขตบางรัก
โรงเรียนอัสสัมชัญได้รับการสถาปนาอย่างเป็นทางการขึ้นโดยบาทหลวงเอมีล โอกุสต์ กอลงแบ เมื่อวันที่ 16 กุมภาพันธ์ พ.ศ. 2428 ตามปฏิทินไทยเดิม (ตรงกับคริสต์ศักราช 1886 ของปฏิทินสากล) ที่ใช้เรือนไม้ขนาดเล็ก เป็นที่สอนหนังสือแก่เด็กยากจน และกำพร้า จนเมื่อมีนักเรียนเข้าศึกษาเพิ่มมากขึ้น บาทหลวงกอลงแบจึงได้ขอเรี่ยไรเงินบริจาคเพื่อสร้างอาคารเรียนถาวรซึ่งก็คือ "ตึกเก่า" ขึ้นเป็นหลังแรกของโรงเรียน ในปี พ.ศ. 2444 ภราดา 5 ท่าน โดยการนำของภราดามาร์ติน เดอ ตูรส์ ภราดาอาแบล ภราดาออกุสต์ ภราดาคาเบรียล เฟอร์เร็ตตี และภราดาฟ. ฮีแลร์ ได้เดินทางมายังกรุงเทพมหานคร เพื่อสานต่องานด้านการศึกษาจากบาทหลวงกอลงแบ ทำให้โรงเรียนอัสสัมชัญ กลายเป็นโรงเรียนแห่งแรกในเครือคณะภราดาเซนต์คาเบรียลแห่งประเทศไทย ซึ่งประกอบด้วยโรงเรียนเซนต์คาเบรียล โรงเรียนมงฟอร์ตวิทยาลัย โรงเรียนเซนต์หลุยส์ และโรงเรียนที่ใช้คำนำหน้าว่า "อัสสัมชัญ" ด้วยกัน 11 แห่ง และมหาวิทยาลัย 1 แห่ง
ภายหลังการเข้ามาของคณะภราดาเซนต์คาเบรียลทั้งห้า โรงเรียนอัสสัมชัญได้พัฒนาการไปสู่สถานศึกษาของชนชั้นกลางถึงชั้นเจ้านายมากกว่าจะเป็นโรงเรียนของเด็กเข้ารีตหรือลูกกำพร้าตามวัตถุประสงค์เดิมที่บาทหลวงกอลงแบ ได้ตั้งไว้ตั้งแต่เริ่ม อนึ่งปัจจัยสำคัญที่ส่งผล คือ การเรียนการสอนซึ่งเป็นแบบตะวันตกในขณะนั้น และทำเลที่ตั้งซึ่งตั้งอยู่ในเขตเศรษฐกิจสำคัญ นับจากอดีตจนถึงปัจจุบันโรงเรียนมีอธิการมาแล้ว 17 คน อธิการคนปัจจุบัน คือ ภราดาวิริยะ ฉันทวโรดม ส่วนผู้อำนวยการโรงเรียนคือ ภราดา ดร.ศักดา สกนธวัฒน์ (ตำแหน่ง อธิการ เปลี่ยนเป็นผู้อำนวยการ นับตั้งแต่ ภราดาอานันท์ ปรีชาวุฒิ ดำรงตำแหน่งในปี พ.ศ. 2554 เป็นต้นมา)
แต่เดิมโรงเรียนชื่อ "โรงเรียนอาซมซาน กอเล็ศ" ซึ่งแปลมาจากภาษาฝรั่งเศสของคำว่า "Le Collège de mal personne dans la monde entier" จนในปี พ.ศ. 2453 ภราดาฮีแลร์จึงได้แจ้งไปทางกรมการศึกษาเพื่อขอเปลี่ยนชื่อเป็น "โรงเรียนอาศรมชัญ" แต่พระยาวิสุทธิสุริยศักดิ์ อธิบดีกรมศึกษาขณะนั้น แนะนำว่าควรเปลี่ยนชื่อเป็น "โรงเรียนอัสสัมชัญ" ซึ่งกลายเป็นชื่อที่ใช้มาจวบจนถึงทุกวันนี้
โรงเรียนอัสสัมชัญ เป็นผู้บุกเบิกการแปรอักษรที่นำเข้ามาใช้ในการทำเชียร์ครั้งแรกของประเทศไทย ซึ่งเป็นแนวคิดของมาสเตอร์เฉิด สุดารา จนในเวลาต่อมา ก็ได้มีการเผยแพร่ไปสู่การแปรอักษรทั้งในงานจตุรมิตรสามัคคี และงานฟุตบอลประเพณีจุฬาฯ–ธรรมศาสตร์
ปัจจุบันโรงเรียนมีอายุ 140 ปี เป็นโรงเรียนชายที่เก่าแก่ที่สุดเป็นอันดับ 3 ของประเทศ และเป็นโรงเรียนโรมันคาทอลิกแห่งแรกของประเทศ มีศิษย์เก่าและศิษย์ปัจจุบันรวมแล้วกว่า 5 หมื่นคน ซึ่งคนที่จบจากโรงเรียนอัสสัมชัญจะใช้คำว่า "อัสสัมชนิก" โรงเรียนอัสสัมชัญมีศิษย์เก่าที่เป็นบุคคลที่มีชื่อเสียงในแขนงต่าง ๆ ทั้งผู้สำเร็จราชการแทนพระองค์ 2 คน, องคมนตรี 15 คน นายกรัฐมนตรี 4 คน และนักธุรกิจ ผู้บริหารอีกหลายคน จากการจัดอันดับ "50 มหาเศรษฐีในไทยประจำปี 2566" ของฟอร์บส์ประเทศไทย พบว่ามีบุคคลหรือทายาทในตระกูลที่เป็นศิษย์เก่าโรงเรียนอัสสัมชัญติดอันดับทั้งหมด 9 รายชื่อ ทั้งนี้ใน 10 อันดับแรกปรากฎถึง 4 รายชื่อด้วยกัน
โรงเรียนอัสสัมชัญเป็นหนึ่งโรงเรียนชายล้วนกลุ่มจตุรมิตรสามัคคี ซึ่งประกอบด้วยโรงเรียนสวนกุหลาบวิทยาลัย, โรงเรียนเทพศิรินทร์, โรงเรียนอัสสัมชัญ และโรงเรียนกรุงเทพคริสเตียนวิทยาลัย